ኢትዮጵያ በ12ኛው መላ አፍሪካ ጨዋታ ያስመዘገበችው ውጤት አመርቂና የሚበረታታ መሆኑ ተገለፀ
 አዲስ አበባ ፦ ኢትዮጵያ በ12ኛው መላ አፍሪካ ጨዋታ ያስመዘገበችው ውጤት አመርቂና የሚበረታታ መሆኑን የኢትዮጵያ ኦሊምፒክ ኮሚቴ ፕሬዚዳንት እና የልዑካን ቡድኑ መሪ ዶክተር አሸብር ወልደጊዮርጊስ ገለጹ። በሞሮኮ አዘጋጅነት በተካሄደው በ12ኛው የመላ አፍሪካ ጨዋታዎች ላይ ከዝግጅትና ከተሳትፎ አንጻር በነበረው
አፈጻጸም ዙሪያ ኢትዮጵያ ኦሎምፒክ ኮሚቴ መሰብሰቢያ አዳራሽ በትናንትናው እለት ጋዜጣዊ መግለጫ ሲሰጥ፤ የኦሎምፒክ ኮሚቴ ፕሬዚዳንት
ዶክተር አሸብር ወልደጊዮርጊስ እንደተናገሩት ፤ ኢትዮጵያ በ12ኛው መላ አፍሪካ ጨዋታ ያስመዘገበችው ውጤት አመርቂና የሚበረታታ
ነው። ዶክተር አሸብር በውድድሩ ላይ በ13 የስፖርት አይነቶች በመሳተፍ በስድስት ወርቅ፣ አምስት ብር እና 12 ነሐስ
ሜዳሊያዎች 23 ሜዳሌያዎች በመሰብሰብ ዘጠነኛ ደረጃን ይዞ ማጠናቀቁ አስታውሰዋል። በውድድሩ ወቅት የነበሩትን ፈታኝ ችግሮችን በመቋቋም
አትሌቶቻችን ያስመዘገቡት ውጤት እጅግ የሚያኮራና የተገኘው ድል ጥሩና የሚያበረታታ ነው። ለዚህም ድል ላበቁን አትሌቶቻችን እና
አሰልጣኞቻችን ክብር ይገባቸዋል ብለዋል። በውድድር መድረኩ ላይ ከዚህ የበለጠ ውጤት ማስመዝገብ የሚቻልባቸው አጋጣሚዎች እንደነበሩም ገልጸዋል። በአትሌቶቻችን
ላይ የአለም አቀፍ መድረኮች ልምድ አለመኖሩ ቀድሞ ተሸንፎ ወደ ውድድር የመግባት አዝማሚያዎች መስተዋላቸውን ገልጸዋል። «በሃገር
ውስጥ የሚገኙት የማዘውተሪያ ቦታዎችና በውድድሩ ላይ ከነበሩት ጋር ልዩነት መኖሩ በአትሌቶቹ ላይ ተጽእኖ መፍጠሩን ነው። በተለይ
የቅርጫት ኳስ ሜዳው በእኛ ሀገር ያለውና በሞሮኮ የነበረው በእጅጉ ልዩነት ነበረው። በጅምላስቲክ ላይም የነበረው ሁኔታ ተመሳሳይ
ሲሆን የመወዳደሪያ ቁሳቁሶቹ ለአትሌቶቹ አዲስ ስለነበሩ የውድድር ሂደቱ ላይ ተጎጂ አድርጓቸዋል » በማለት በውድድሩ የነበሩት እንቅፋቶች
ነበሩ በማለት አስረድተዋል። የኢትዮጵያ አትሌቲክስ ፌዴሬሽን የቴክኒክ ዳይሬክተር አቶ ዱቤ ጂሎ በበኩላቸው፤ በውድድር መድረኩ ከዳኝነት
ጋር ተያይዞ የነበረው ችግሮች ሌላውና ትልቁ ነበር። በሁሉም የውድድር አይነቶች ላይ ግልጽና በሚታይ መልኩ በዳኞቹ በኩል ክፍተቶች
እንደነበር አንስተዋል። በዚህም ምክንያት በተለይ የእኛ ተወዳዳሪዎች በበርካታ የስፖርት አይነቶች ተጎጂ በማድረግ ችግሮች በውጤቱ
ላይ ከፍተኛ ተጽእኖ እንዳሳደረ አብራርተዋል። «በቦክስ በሴትም በወንድም ክፍተት መታየቱት ጠቅሰው፤ የእኛ ተጫዋቾች የተሻለ መጫወት ቢችሉም የጨዋታው ውጤት
ሲገለጽ ግን አሸናፊው ሌላ የሆነበት አጋጣሚ መኖሩን አስታውሰዋል። በካራቴና በወርልድ ቴክዋንዶ ተመሳሳይ የዳኝነት ችግር ነበር።
በሴቶች እርምጃ ውድድር ሌላው ከዳኝነት ጋር ተያይዞ የወርቅ ሜዳሊያን ያሳጣ መሆኑን ገልጸው፤ የዳኝነት ሸፍጡ ዋጋ አስከፍሎናል
»ብለዋል። በውድድር መድረኩ በተለይ ከዳኝነት ጋር ተያይዞ የነበረውን ችግር ወደ ሚመለከተው አካል ክስ መቅረቡን የገለጹት
ደግሞ የስፖርት ኮሚሽን የስፖርት ተሳትፎና ውድድር ዳይሬክቶሬት ዳይሬክተር አቶ ተስፋዬ በቀለ ሲሆኑ፤ ውሳኔ እየተጠበቀ መሆኑን
ተናግረዋል። አቶ ተስፋዬ አክለው፤ «አጠቃላይ በውድድሩ የመጣው ውጤት አመርቂ የሚባል ሲሆን ይሄውም ከዝግጅት አንስቶ እስከ ተሳትፎ
ላለው ሂደት ከፍተኛ ትኩረት ከመሰጠቱ የመነጨ ነው» ብለዋል። በመድረኩም ላይ የተመዘገበው ውጤት አኩሪ የሚባል ሲሆን፤
አረንጓዴው ጎርፍ ከረጅም ጊዜ በኋላ ተመልሶ የታየበት መሆኑን አመልክተዋል። የውጤቱ ባለቤት የሆኑት አብዛኛዎቹ ወጣት አትሌቶች
መሆናቸው የድሉን ደረጃ ከፍ በማድረግና በቀጣይ ትላልቅ አለም አቀፍ ውድድሮች ላይ ኢትዮጵያን የሚያኮሩ የተስፋ ባለቤት የሆኑ አትሌቶች
እንዳሏት የሚያሳይ መሆኑን አብራርተዋል። በ12ኛው የመላ አፍሪካ ጨዋታዎች 54 ሀገሮች በ26 የስፖርት አይነት 6ሺ አትሌቶች ተሳትፈውበታል።አዲስ ዘመን ጳጉሜ 1/2011 ዳንኤል ዘነበ